මේ අතර, මහනුවර පැවති ප්‍රවෘත්ති සාකච්ඡාවට එක්වෙමින් හිටපු ප්‍රවාහන රාජ්‍ය අමාත්‍ය දිලුම් අමුණුගම මහතා ප්‍රකාශ කළේ, පෞද්ගලික බස් රථ ධාවනයෙන් ඉවත් වුවද ඊට විරුද්ධව ක්‍රියාමාර්ග නොගන්නා බවයි.මේ අතර, කොවිඩ් 19 ආසාදිතයින් කිහිපදෙනෙකුම අනුරාධපුර දිස්ත්‍රික්කයෙන් වාර්තා වී ඇති පසුබිම තුළ පසුගිය දිනවල ඔවුන්ගේ ක්‍රියාකාරකම් සහ ඇසුරු කළ පුද්ගලයින් හඳුනාගන්නා තෙක් අනුරාධපුර දිස්ත්‍රික්කයේ ඇඳිරි නීතිය ඉවත් කිරීම පිළිබඳව සලකා බැලිය යුතු බව, හිටපු අමාත්‍ය දුමින්ද දිසානායක මහතා නිවේදනයක් නිකුත් කරමින් පෙන්වා දෙනවා.මේ අතර, මුළු දිවයිනටම ඇඳිරි නීතිය ක්‍රියාත්මක වූ අද දිනයේදීත් සෑම ප්‍රදේශයක්ම ආවරණය වන පරිදි ආරක්ෂක අංශ විසින් ඇඳිරි නීති රාජකාරීවල නිරත වුණා.පොලිස් මාධ්‍ය කොට්ඨාසය පැවසුවේ, අද පෙරවරු 6 න් අවසන් වූ පැය 24 තුළ ඇඳිරි නීතිය උල්ලංඝනය කළ පුද්ගලයින් 1,211 දෙනෙකු සහ වාහන 348 ක් අත්අඩංගුවට ගත් බවයි.ඒ අනුව, ඇඳිරි නීතිය ක්‍රියාත්මක කෙරුණු සමස්ත කාලය තුළ එය උල්ලංඝනය කළ පුද්ගලයින් 38,566 දෙනෙකු අත්අඩංගුවට ගෙන ඇති අතර, පොලිස් භාරයට ගැනුණු වාහන සංඛ්‍යාව 9,909 ක්.ඊයේ බෝකුන්දර ප්‍රදේශයේදී ඇඳිරි නීති බලපත්‍ර නොමැතිව මෝටර් රථයකින් ගමන් කරමින් සිටි පිරිසක් පොලිස් නිලධාරීන් විසින් පරීක්ෂාවට ලක් කළ අවස්ථාවේදී අදාළ පොලිස් නිලධාරීන්ට බලපෑම් කර එම ස්ථානයෙන් පලා ගිය පුද්ගලයා සහ කාන්තාව පිලියන්දල පොලීසිය විසින් ඊයේ රාත්‍රී අත්අඩංගුවට ගත්තා.මෝටර් රථයේ සිටි අනෙක් සැකකරුවන් දෙදෙනා අත්අඩංගුවට ගැනීමට මෙහෙයුම් ක්‍රියාත්මකයි.මේ අතර අද දිනයේත් දිවයින පුරා නීතිවිරෝධී මත්පැන් සහ මත්ද්‍රව්‍ය වැටලීම් ක්‍රියාත්මක කිරීමට පොලීසිය සහ සුරාබදු දෙපාර්තමේන්තුව පියවර ගත්තා.ඊයේ රාත්‍රී කිසියම් අයෙකු විසින් කාසල්රී ප්‍රදේශයේ පිහිටි මත්පැන් අලෙවි සලක් කඩා ඇතුළු වී ඇති අතර, ප්‍රදේශවාසීන් එම ස්ථානයට පැමිණෙන විට ඔහු පලා ගොස් තිබෙනවා.